እያ ትብል። ገና ነዊሕ ጉዕዞ ዝጽበየኒ ተማሃራይ ገጣማይ እየ ዝብል ገዛኢ፡ግጥመታቱ ውሽጣዊ ስምዒቱ ክገልጽ ስለዝፈቐድሉን ቃንዝኡ ስለዘፋኹሱሉን ሕጉስ እዩ። " ክስመዓኒ ወይ ክነብዕ ከለኹ፤ ብውሽጣዊ ንብዓተይ ስለዝገጠምክዎ ንዓይ ይገልጸኒ እዩ።" ክብል ብዛዕባ ግጥሙ ይዛረብ። ገጣማይ ገዛኢ፡ ነታ "ተኾነን እንተዝብለካ" እትብል ግጥሙ ከብርህ እንከሎ፡ መንእሰይ ኤርትራ፡ ካብ ፍቕሪ ወላዲ፣ ስድርኡ፣ ሃገሩ፣ ፀሓይን ንፋስን ዓዱ ተኾኒኑ'ዩ ዘሎ። "ሰብ ብምርጭኡ ኣይኮነን ዝስደድ፤ ፈትዩ ኣይኮነን ዓዱን ስድርኡን ገዲፉ ዝኸይድ። ተገዲዱ እዩ። ስደት ዝምረጽ ነገር ኣይኮነን። ደሓን ኩኑ ከይበልካ፡ ከይተሰናበትካ ኢኻ ትወጽእ። ነቶም ትፈትዎም ገዲፍካ ክትወጽእ እንከለኻ ከኣ ኣኺሉካ ተኾኒንካ ኣለኻ ማለት'ዩ" ይብል። ብዛዕባ ህይወት፣ ስደት፣ ፍቕሪ፡ ሓዳር፡ ንእስነት ዝጸሓፎም ብዙሓት ግጥምታት ከምዘለውዎ ዝነግር ገዛኢ፡ ግጥሚ ንስኻ ንዝኾንካዮ ኩሉ እትገልጸሉ መገዲ ከም ዝኾነ ይኣምን። "ግጥሚ ኣይትሓሱ እዩ ዝብል፤ ክትሕሱ እንተፈቲንካ ትስእኖ። ከምቲ ዘለዎ ክትጽሕፎ ኢኻ ትግደድ" ይብል። ትነብዕ እንተሃሊኻ ትነብዕ፤ ጽንዓት ይስመዓካ እንተልዩ ብጽንዓት ትዛረብ፤ ዝሰኣንካዮ ነገር እንተሃልዩ'ውን ነቲ ትስእኖ ዘለኻ ንኽትዛረቦ ይሕግዘካ ዝብል እምነት ኣለዎ። ግጥሚ ንኹሉ ሰብ ብዝርድኦ ቋንቋን ኣበሃህላን ክጸሓፍ ዝበለጸ እዩ። "ንዓይ ድማ መስተንፈሲየይ እዩ። ሕርቃነይን ሓጎሰይን እገልፀሉ።" ክብል ነቲ ዓውዲ ዘለዎ ዓሚቚ ፍቕሪ ይገልጽ። ኣበርክቶ ፍልጠት ቋንቋ ኣብ ግጥሚ ገዛኢ ኣብ ርሑቕ ገጠር እዩ ዓብዩ። ገጠራት ኤርትራ ከኣ ብባህልን ቋንቋን ሃብታም እዩ። ክኢላ ቋንቋ እየ እኳ እንተዘይበለ ኣብ ሕምብርቲ እቲ ያታም ልምድን ህዝቢ ስለዝዓበየ ኣብ ዕድመኡ ብዙሕ ኣዋህሊሉ እዩ። ይኹን እምበር ትግርኛ ብገሊኦም ሰባት ክዝረብ እንከሎ፡ "ኣብ ትግርኛ ማዕረ ክንድዚ ብቕዓት ዘለዎኸ ኣሎ ድዩ?
